आर्थिक संकट के बीच आउटसोर्सिग बंद किए जाने की चर्चा को विराम देते हुए अमेरिकी राष्ट्रपति बराक ओबामा ने कहा है कि कम लागत पर दूसरे देशों से आउटसोर्स किए जा रहे कामों को स्वदेश में स्थानांतरित करने की बजाय ऐसी नई नौकरियों का सृजन किया जाए जिन्हें आउटसोर्स करना संभव न हो। ओबामा ने एक ऑनलाइन कार्यक्रम में पूछे गए प्रश्न का जवाब देते हुए कहा कि सभी आउटसोर्स की जा रही नौकरियां वापस स्वदेश नहीं लाई जा सकतीं और शायद ऐसा करना देश के लिए ठीक भी नहीं होगा। उन्होंने कहा कि हमें दूसरे देशों में सस्ती दरों पर कराए जा रहे काम को आउटसोर्स करने के बजाय नए रोजगारों के सृजन के लिए नए क्षेत्रों की तलाश करनी चाहिए। इसके लिए उन्होंने सोलर पैनल और विंड टर्बाइन तथा जव ईंधन आदि से जुड़े रोजगारों का उल्लेख किया। उन्होंने लोगों से धैर्य रखने की अपील करते हुए कहा कि उन्हें यह नहीं सोचना चाहिए कि एक या दो दिन में ही कोई बड़ा परिवर्तन होगा और नई नौकरियां उत्पन्न हो जाएंगी। इस पूरी प्रक्रिया में समय लगेगा।ं